DECIZIA COMISIEI
din 22 octombrie 2007
de stabilire a sumelor nete care rezultă din aplicarea modulării voluntare în Regatul Unit pentru anii calendaristici 2007-2012
[notificată cu numărul C(2007) 5104]
(Numai textul în limba engleză este autentic)
(2007/679/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
Regulamentul (CE) nr. 378/2007 al Consiliului din 27 martie 2007 de stabilire a normelor pentru modularea voluntară a plăților directe prevăzute de Regulamentul (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentului (CE) nr. 1290/2005 (1), în special articolul 4 alineatul (1),
întrucât:
(1)
Articolul 1 alineatul (1) din Regulamentul (CE) nr. 378/2007 prevede că statele membre în care, la data intrării în vigoare a regulamentului menționat, se aplică sistemul reducerilor suplimentare ale plăților directe menționat la articolul 1 din Regulamentul (CE) nr. 1655/2004 al Comisiei din 22 septembrie 2004 de stabilire a normelor aplicabile tranziției de la sistemul de modulare facultativă stabilit în temeiul articolului 4 din Regulamentul (CE) nr. 1259/1999 al Consiliului la sistemul de modulare obligatorie stabilit de Regulamentul (CE) nr. 1782/2003 al Consiliului (2), pot aplica, în perioada 2007-2012, o reducere, denumită în continuare „modulare voluntară”, tuturor sumelor care reprezintă plăți directe, în sensul articolului 2 litera (d) din Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori (3).
(2)
Articolul 2 din Regulamentul (CE) nr. 378/2007 prevede că, în termen de două luni de la intrarea în vigoare a respectivului regulament, statele membre stabilesc procentajul anual al modulării voluntare care se va aplica în perioada 2007-2012 și comunică Comisiei o evaluare a impactului aplicării acestei modulări.
(3)
În temeiul articolului 3 alineatul (1) din Regulamentul (CE) nr. 378/2007, orice stat membru care, la data intrării în vigoare a respectivului regulament, aplică sistemul reducerilor suplimentare ale plăților directe menționat la articolul 1 din Regulamentul (CE) nr. 1655/2004 și în care regimul de plată unică se aplică la nivel regional, poate alege, pentru perioada 2007-2012, să aplice procentaje diferențiate la nivel regional în conformitate cu anumite criterii obiective. Procentajul maxim pentru oricare dintre regiunile fiecărui stat membru în cauză este de 20 %.
(4)
Articolul 3 alineatul (2) din Regulamentul (CE) nr. 378/2007 prevede că, orice stat membru care aplică procentaje diferențiate ale modulării voluntare la nivel regional, transmite Comisiei, în termen de două luni de la intrarea în vigoare a regulamentului menționat anterior, următoarele informații, pentru perioada 2007-2012, care fac obiectul examinării de către Comisie: (a) procentajele anuale ale modulării voluntare pentru fiecare regiune și pentru întregul teritoriu; (b) sumele totale anuale care urmează a fi reduse în cadrul modulării voluntare; (c) după caz, sumele suplimentare totale anuale necesare pentru a acoperi cuantumul suplimentar al ajutorului menționat la articolul 1 alineatul (3) paragraful al doilea; și (d) datele statistice și alte date justificative utilizate pentru a stabili sumele menționate la literele (b) și (c).
(5)
Articolul 4 alineatul (1) din Regulamentul (CE) nr. 378/2007 prevede că sumele nete care rezultă din aplicarea modulării voluntare sunt stabilite de către Comisie pe baza: (a) unui calcul în cazul unui procentaj național unic al modulării voluntare; (b) sumelor comunicate de către statele membre în conformitate cu articolul 3 alineatul (2) din regulamentul menționat anterior, în cazul statelor membre care aplică procentaje diferențiate la nivel regional.
(6)
Regatul Unit a comunicat Comisiei următoarele procentaje anuale ale modulării voluntare stabilite la nivel regional:
Regiuni
2007
2008
2009
2010
2011
2012
Anglia
12 %
13 %
14 %
14 %
14 %
14 %
Irlanda de Nord
4,5 %
6 %
7 %
8 %
9 %
9 %
Țara Galilor
0 %
2,5 %
4,2 %
5,8 %
6,5 %
6,5 %
Scoția
5 %
8 %
8,5 %
9 %
9 %
9 %
(7)
De asemenea, Regatul Unit a comunicat sumele totale supuse reducerii în cadrul modulării voluntare, precum și o evaluare a impactului aplicării acesteia.
(8)
Prin urmare, este necesar să se stabilească sumele nete care rezultă din aplicarea modulării voluntare în Regatul Unit,
ADOPTĂ PREZENTA DECIZIE:
Articolul 1
Sumele nete care rezultă din aplicarea modulării voluntare în Regatul Unit pentru anii calendaristici 2007-2012 sunt stabilite în anexa la prezenta decizie.
Articolul 2
Prezenta decizie se aplică începând cu exercițiul bugetar 2008.
Articolul 3
Prezenta decizie se adresează Regatului Unit.
Adoptată la Bruxelles, 22 octombrie 2007.